Klag teen boer ná werker in fratsongeluk sterf | Maroela Media
'n Saak van strafbare manslag sal teen 'n wildsboer van Limpopo aanhangig gemaak word nadat 'n plaaswerker Sondag tydens 'n fratsongeluk op 'n plaas noord van Lephalale (Ellisras) gesterf het.
Brig. Motlafela Mojapelo, woordvoerder van die polisie, het gesê die 30-jarige plaaswerker, 'n Zimbabwiër, het homself glo per ongeluk met 'n pylgeweer geskiet toe hy en die boer na 'n buffel op soek was.
Volgens Mojapelo het 'n buffel uit sy kamp op die plaas ontsnap en deur 'n draad gebreek na 'n buurman se plaas waar die oorledene gewerk het. Die 45-jarige eienaar van die buffel en een van sy werkers, 'n 28-jarige man, is na die buurplaas om na die buffel te soek. Die oorledene het hom by hulle aangesluit.
Mojapelo het gesê die werker het homself omstreeks 09:00 glo per ongeluk met 'n pylgeweer geskiet terwyl hulle na die buffel geloop en soek het. "Hy het onmiddellik begin bewe en is na 'n hospitaal in Polokwane gehaas. Hy het teen 12:00 gesterf, oënskynlik weens die effek van die stof wat gebruik word om die dier te verdoof," het hy gesê. Die saak is toe by die polisie aangemeld.
'n Saak van strafbare manslag sal vandag teen die boer aanhangig gemaak word omdat hy na bewering die pylgeweer aan die oorledene, wat nie die nodige lisensie gehad het nie, oorhandig het, het Mojapelo gesê. Daar kan ook nog aanklagte in verband met die oortreding van die Wet op Vuurwapenbeheer teen die boer ingedien word.
Mojapelo het gesê die presiese omstandighede van die fratsongeluk word ondersoek.
Ñ pylgeweer ñ vuurwapen?
Jy het nie n vuurwapen lisensie nodig vir n pylgeweer nie…
Jammer Boer jou hel het begin,,, Sterkte
JJ, dis n dartgun wat stof bevat het om die dier te verdoof.
Ag asseblief, as hy nie eers 'n pylgeweer kan vashou nie?! Nou word die boer aangekla, dis belaglik!!